Poročilo o Erasmus+ izmenjavi v mestu Umeå (spomladanski semester 2025/2026)
Kako ste bili zadovoljni z izmenjavo in zakaj? 
Z izmenjavo sem bil zelo zadovoljen, dala mi je namreč mnogo priložnosti za sklepanje novih prijateljstev, preizkušanje novih športov in študijski razvoj. V Umei je ogromno študentov, sploh tujih, kar pomeni, da je zelo dosti organiziranih dejavnosti in se za vsakega nekaj najde. 

Ste imeli redna predavanja v angleščini ali samo občasne konzultacije? 
Predavanja in vaje so potekali v angleščini. 

Kako bi ocenili kakovost študija? 
Študij je potekal na visoki ravni, veliko je bilo poudarka na sprotnem delu in branju literature, mnogo je bilo tudi skupinskega dela. Izpitov ni bilo, ocenjevale so se le predstavitve in seminarske naloge. Obseg dela je bil primerljiv s študijem na FSD, sicer smo imeli tam manj predavanj in vaj, a smo imeli tudi več obveznega sprotnega branja literature. Predavanja niso bila obvezna. Pri nekaterih predmetih smo bili samo mednarodni študentje, pri drugih pa smo bili pomešani s švedskimi študenti.  

Kakšni so bili profesorji? 
Profesorji so bili korektni, po večini tudi zelo odzivni.  

Bi kateri predmet/profesorja posebej pohvalili/skritizirali? 
Posebej bi pohvalil profesorja Erica Boyda, ki je predmet Global Sociology vodil zares odlično. Njegova predavanja so bila zanimiva in pri vajah nam je dal mnogo priložnosti za razprave. Ne bi pa priporočil predmeta Sociology of Culture, pri katerem so predavanja bila precej mukotrpna in smo pri vajah morali vsak teden imeti novo predstavitev. Tudi končna seminarska naloga je bila primerljivo težja in le redko kdo je dobil dobro oceno. 

Kakšni so življenjski stroški v primerjavi s temi v Sloveniji? 
Stroški so nekoliko višji, v trgovini se to pozna predvsem pri mlečnih izdelkih, mesu, sadju in zelenjavi, vseeno pa se z nekoliko pazljivosti da v redu priti čez. Sam sem mesečno za hrano dal okoli 200-240 eur. Alkohol je tudi precej dražji, sploh v barih, prav tako hrana v restavracijah. Mesečna karta za IKSU (glej spodaj) stane okoli 85eur, a se jo da deliti. 

Koliko je treba imeti za namestitev? 
Sobo lahko najameš prek univerze, kjer se cene gibljejo od okoli 340 do 450 EUR na mesec plus strošek za prijavo, ki je okoli 80 EUR. Ko se boš prijavljal, se bodo vsak teden dodajale nove sobe, tako da ni nujno, da vzameš prvo možnost, ki ti jo ponudijo (na začetku se najcenejše zelo hitro zasedejo, pozneje pa jih je lažje dobiti).  
Je ustanova velika? 
Da, obiskuje jo več kot 35.000 študentov. 

Sprejme veliko tujih študentov? 
Mednarodnih študentov je zelo veliko, tako evropskih kot tudi neevropskih.
 
Kakšne so možnosti za druženje z domačimi in tujimi študenti? 
Možnosti je veliko, imaš ogromno organiziranih dejavnosti, sploh v sklopu Buddy programa, ki ga zelo priporočam, pa tudi v sklopu študentskih klubov, raznoraznih organizacij in ustanov. Je pa tudi dosti možnosti za neformalno druženje, športne dejavnosti in razne zabave.  

Kakšno je mesto? 
Mesto je razmeroma majhno (za pol Ljubljane), a zelo aktivno. Pogoste so kulturne prireditve in dejavnosti, dosti je tudi restavracij, barov in klubov. 

Kako je bilo poskrbljeno za obšolske dejavnosti? 
V sklopu Buddy programa smo imeli vsak teden novo dejavnost, v bližini kampusa je tudi IKSU, v katerem imaš plezalno steno, fitnes, odbojko na mivki, bazen, savne, skvoš, igrišča za badminton, odbojko in nogomet in raznorazne tečaje (pilates, joga…). Od ponedeljka do srede imaš v določenih barih (vsak dan drugi) zastonj bovling, pikado, biljard in balinanje. Ob četrtkih pa imaš taco večere, ki je poceni all you can eat. Izpostavil bi še Fritidsbanken, kjer si lahko brezplačno izposodiš športno opremo, od drsalk in smučk do šotorov in plezalk. Priporočam tudi drsališče (Umeå pickleball court), kjer lahko celo zimo (ki je tam zelo dolga) zastonj drsaš ali igraš hokej (drsaš pa se lahko tudi na skoraj vsej jezerih).

Kaj priporočate študentom, ki nameravajo iti na študij tja? 
Priporočam, da se vključijo v buddy program in da se poskusijo udeležiti čim več dejavnosti, sploh na začetku. Predlagam tudi, da poskusiš kakšen nov šport, saj je to tam zelo lahko (prek Whatsapp skupine lahko zelo hitro najdeš druge, ki bi šli s tabo, opremo pa dobiš v Fritidsbanku). Predlagam tudi, da unovčiš zastonj enotedensko IKSU naročnino, ki jo dobiš na začetku semestra, ki jo lahko (če si narediš nov profil) unovčiš dvakrat, enkrat na začetku akcije in drugič tik pred koncem akcije (skupno tako dobiš dva tedna naročnine). Za IKSU si lahko tudi dva študenta delita naročnino, če eden za vstop uporabi aplikacijo in drugi kartico. 
Priporočam tudi, da si kupiš kolo, saj so vstopnice za bus dokaj drage, najceneje, če ga kupiš od odhajajočih študentov, da pa se tudi najti zapuščena kolesa, ki se jih da popraviti. Za popravila koles priporočam Umeås cykeljunta, kjer si lahko vsak torek pod njihovim mentorstvom in z njihovim orodjem zastonj popraviš kolo.
Če si na nižjem budgetu, se lahko preizkusiš tudi v dumpster divingu, sploh Lidl in ICA trgovine v mestu so zelo primerni kandidati, sploh pozimi.  
Bolj bi priporočil spomladanski semester, ki je dosti svetlejši kot jesenski, hkrati pa imaš zaradi dolge zime in obilice snega še vseeno zelo dosti priložnosti za zimske športe. 
Umeå se izgovori kot Umeo, s poudarkom na U  :)

Ali dovolite objavo elektronskega naslova (za druge študente, ki bi jih zanimalo več praktičnih podrobnosti)? 
df51881@student.uni-lj.si
Instagram: davidfurlan1
